১৯৯০ সালে অমর্ত্য সেন যখন বাংলাদেশে অাসেন, চট্টগ্রামে জামাল নজরুল ইসলামের বাড়িতেই ছিলেন। লন্ডন গেলে জামাল নজরুলও তার বাসায় যেতে ভুলতেন না। দুজনের ঘনিষ্ঠতা হওয়ার একটা কারণ দুজনেরই গণিতের প্রতি আগ্রহ। অমর্ত্য সেনের গাণিতিক অর্থনীতির ওপর আগ্রহ বেশি। অমর্ত্য সেন নোবেল পাওয়ার আগের রাতে তাঁরা দুজনই কেমব্রিজে ছিলেন। একসঙ্গে ডিনার করলেন। দুজনই ফিরে গেলেন যার যার ঘরে। ওই রাতেই অমর্ত্য সেন চলে যান যুক্তরাষ্ট্র। পরদিন সকালে এল সেই সুসংবাদ: অমর্ত্য সেন নোবেল পেয়েছেন। জামাল নজরুল ইসলাম ফোন করে বললেন, নোবেল পেলে কই একবার তো বললে না। অমর্ত্য হেসে উত্তর দিলেন, নোবেল পাচ্ছি নিজেই তো জানতাম না। অধ্যাপক আবদুস সালামও তাঁর বয়োজ্যেষ্ঠ বন্ধু ছিলেন। জামাল নজরুল ইসলামের চেয়ে আবদুস সালাম প্রায় ১৩ বছরের বড় ছিলেন। তাঁর আচরণে কখনো তা মনে হতো না। সবসময় বন্ধুত্বসুলভ ব্যবহারই করতেন। কেমব্রিজের ট্রিনিটিতে পড়ার সময় আব্দুস সালামের সঙ্গে প্রথম দেখা হয়। তিনি সেখানে বিশেষ লেকচার দিতে এসেছিলেন। তাঁদের মধ্যে প্রথম আলাপ হয় যুক্তরাষ্ট্রে। এরপর সম্পর্ক আরও গাঢ় হয়। ১৯৮৬ সালের জানুয়ারিতে আব্দুস সালাম বাংলাদেশে আসেন। তাঁর হাত থেকে জামাল নজরুল ইসলাম একটি পদকও নেন।